ၻုတိယပတိၿ်ၿတႃဝိမႃၼဝတ်ထ၊ ၼၢင်းၽီ ႁေႃသဝ်ပတ်းလမ်

12-ၻုတိယပတိၿ်ၿတႃဝိမႃၼဝတ်ထ၊ ၼၢင်းၽီ ႁေႃသဝ်ပတ်းလမ်
 101။ ၼၢင်းၽီ ဢူၽုင်းယႂ်ႇ... မႂ်းၼၢင်းၼႆႉ ဢဝ်ၽုင်းတၼ်းၶူဝ်း ၵူႈပိူင်ပိူင် ၽၢၼ်ႇပဵၼ်သဝ် ပတ်းလမ် ႁေႃဝိမၢၼ်ႇ ဢၼ်မီးဢူငဝ်းၵူႈသီသီ ႁၢင်ႈလီမၢပ်ႈမိပ်ႈသေ ယူႇသဝ်းၼႂ်းႁေႃဝိမၢၼ်ႇၼႆႉယဝ်ႉ။ ၼၢင်းၽီဢွၼ်ႇၸိူဝ်းၼႆႉၵေႃႈ ဢွၼ်ၵၼ်ယူႇသဝ်း ဢုမ်ႇလွမ်ႉမႂ်းၵူႈ ပႃႈၵူႈၽၢႆႇသေ ၵႃႈၵေႃႈဢွၼ်ၵၼ်ၵႃႈ ႁဵတ်းၵႂၢမ်းၵေႃႈ ဢွၼ်ၵၼ်ႁဵတ်းသေ ပၼ်ပဵၼ်တၢင်းသိူဝ်းၸႂ် ယူႇယဝ်ႉ။
 102။ ၼၢင်းၽီ မႂ်းၼၢင်းၼႆႉ မီးဢူၽုင်းၽီ တဵမ်ထူၼ်ႈလီငၢမ်းတႄႉယဝ်ႉ။ မိူဝ်ႈပဵၼ်ၵူၼ်းၼၼ်ႉ မႂ်းၼၢင်းလႆႈႁဵတ်း ၵုသူဝ်ႇသင်မႃးၼေႃး။ ၵွပ်ႈပိူဝ်ႈ ၵုသူဝ်ႇဢၼ်လႂ်သေ မီးဢူၽုင်းႁိူဝ်ႈႁိူင်းၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်သေ ငဝ်းတူဝ်မႂ်းၼၢင်း ႁိူဝ်ႈႁႅင်းလႅင်းၸွတ်ႇၵႂႃႇ ၵူႈပႃႈၵူႈၽၢႆႇၼေႃး။
 103။ ၵွပ်ႈပိူဝ်ႈ ၸဝ်ႈမွၵ်ႉၵလၢၼ်ႇထၢမ်လွင်ႈတၢင်းမၼ်းလႄႈ ၼၢင်းၽီၵေႃႈ ႁူမ်ႁူမ်ၸူမ်းၸူမ်း  ၸင်ႇၶိုၼ်းတွပ်ႇလၢတ်ႈၼႄ လွင်ႈတၢင်းမၼ်းၵႂႃႇ ၸွမ်းၼင်ႇၶေႃႈထၢမ်ၼၼ်ႉယဝ်ႉ။
 104။ တမ်ႈတီႈ မိူင်းၵူၼ်း မိူဝ်ႈပဵၼ်ၵူၼ်းၼၼ်ႉ ၶႃႈၼၢင်းလႆႈပဵၼ် ဢုပႃႇသိၵႃႇ မႄႈဢွၵ်ႇ မုၼ်ၶမ်းၽြႃး ဢၼ်မီးမၢၵ်ႇတႃႁႃႈပိူင်ၼၼ်ႉယဝ်ႉ။ ငိူင်ႉဝႄႈ လွင်ႈဢဝ်တၢႆတူဝ်ၸႂ်ပိူၼ်ႈယဝ်ႉ။ ၼႂ်းလေႃးၵၼႆႉ ငိူင်ႉဝႄႈ လွင်ႈဢဝ် ၶူဝ်းၶွင် ဢၼ်ၸဝ်ႈမၼ်းဢမ်ႇပၼ်ၼၼ်ႉယဝ်ႉ။
 105။ ၼမ်ႉလဝ်ႈၼမ်ႉမဝ်းၸိူဝ်းၼၼ်ႉ ဢမ်ႇၵိၼ်ဢမ်ႇသူတ်ႉ။ ၵႂၢမ်းဢမ်ႇၸိုဝ်ႈဢမ်ႇၸႂ်ႈၼၼ်ႉ ဢမ်ႇလၢတ်ႈ။ ႁၢၼ်ႉၸႂ်လူၺ်ႈ ၸဝ်ႈၽူဝ်ၸဝ်ႈၵဝ်ႇၵူၺ်း။ မီးလွင်ႈႁၢၼ်ႉၸႂ်သေ ၶဝ်ႈသွမ်းလႄႈသင်၊ ၼမ်ႉဝၢၼ်လႄႈသင် ၶူဝ်းလူႇတၢင်ႇပိူင်လႄႈသင် ၼပ်ႉၼပ်ႉယမ်ယမ်သေ ယၢမ်ႈလူႇတၢၼ်းမႃးယဝ်ႉ။
 106။ ယွၼ်ႉပိူဝ်ႈ ၵုသူဝ်ႇၼႃးမုၼ်ဢၼ်ၼၼ်ႉသေ ၶႃႈၼၢင်းၸင်ႇမႃးမီး ငဝ်းတူဝ်ႁိူဝ်ႈလႅင်းပိူင်း ၼင်ႇၼႆယဝ်ႉ။ ၵွပ်ႈပိူဝ်ႈ ၵုသူဝ်ႇဢၼ်ၼၼ်ႉလႄႈ တမ်ႈတီႈၼႆႈ ၶႃႈၼၢင်းၸင်ႇလႆႈပူၺ်ႈလီ(ၸီးၸိမ်ႇ)  တင်းသဵင်ႈ ဢၼ်ပဵင်းဢူၵ်းပဵင်းၸႂ်ၼၼ်ႉယဝ်ႉ။
 107။ ၸဝ်ႈရႁၢၼ်း ၽူႈမီးၽုင်းယႂ်ႇတီႈၶႃႈ... ၶႃႈၼၢင်းတွပ်ႇလၢတ်ႈပၼ်ၸဝ်ႈႁဝ်း ၼင်ႇၼႆဢေႃႈ။ မိူဝ်ႈပဵၼ်ၵူၼ်းၼၼ်ႉ (လႆႈႁပ်ႉသရၼၵုင်ႇ၊ လႆႈႁပ်ႉသိၼ်သေ တိုဝ်းၵမ်) တၢင်းလီမႃးဢေႃႈ။ ၵွပ်ႈၵုသူဝ်ႇ ၼၼ်ႉသေ ၸင်ႇတေ လႆႈမီး ဢူငဝ်းႁိူဝ်ႈႁိူင်းၼင်ႇၼႆဢေႃႈ။ ၵွပ်ႈၵုသူဝ်ႇၼၼ်ႉသေ ဢူငဝ်းၶႃႈႁဝ်းၼႆႉၵေႃႈ ႁိူဝ်ႈႁိူင်းပိူင်းသႂ်ၵႂႃႇ ၵူႈပႃႈၵူႈၽၢႆႇၶႃႈဢေႃႈ... (လၢတ်ႈၵႂႃႇၼင်ႇၼႆယဝ်ႉ)။
ၻုတိယပတိၿ်ၿတႃဝိမႃၼဝတ်ထု ႁူဝ်သိပ်းသွင် သုတ်းယဝ်ႉ။
ၽိုၼ်ဢိင်

Category:!Main category
ပိူင်ထၢၼ်ႈ:ဝိမႃႇၼဝတ်ႉထု